title: Απόφαση (ΚΕΠΠΑ) 2017/349 του Συμβουλίου, της 27ης Φεβρουαρίου 2017, που τροποποιεί την απόφαση 2012/389/ΚΕΠΠΑ για την αποστολή οικοδόμησης ικανοτήτων της Ευρωπαϊκής Ένωσης στη Σομαλία (EUCAP Somalia)

text:
               28.2.2017

               EL

               Επίσημη Εφημερίδα της Ευρωπαϊκής Ένωσης

               L 50/80

         ΑΠΌΦΑΣΗ (ΚΕΠΠΑ) 2017/349 ΤΟΥ ΣΥΜΒΟΥΛΊΟΥ
   της 27ης Φεβρουαρίου 2017
   που τροποποιεί την απόφαση 2012/389/ΚΕΠΠΑ για την αποστολή οικοδόμησης ικανοτήτων της Ευρωπαϊκής Ένωσης στη Σομαλία (EUCAP Somalia)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 16 Ιουλίου 2012 το Συμβούλιο εξέδωσε την απόφαση 2012/389/ΚΕΠΠΑ (1) για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR).

               (2)

               Στις 12 Δεκεμβρίου 2016 το Συμβούλιο εξέδωσε την απόφαση (ΚΕΠΠΑ) 2016/2240 του Συμβουλίου (2) για την τροποποίηση της απόφασης 2012/389/ΚΕΠΠΑ. Η αποστολή μετονομάστηκε σε EUCAP Somalia και η εντολή της παρατάθηκε έως τις 31 Δεκεμβρίου 2018.

               (3)

               Θα πρέπει να τροποποιηθεί η απόφαση 2012/389/ΚΕΠΠΑ προκειμένου να προβλεφθεί ποσό δημοσιονομικής αναφοράς για το χρονικό διάστημα από την 1η Μαρτίου 2017 έως τις 28 Φεβρουαρίου 2018,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 13 παράγραφος 1 της απόφασης 2012/389/ΚΕΠΠΑ προστίθεται το ακόλουθο εδάφιο:

      «Το ποσό δημοσιονομικής αναφοράς που προορίζεται να καλύψει τις δαπάνες σχετικά με την EUCAP Somalia για το χρονικό διάστημα από την 1η Μαρτίου 2017 έως τις 28 Φεβρουαρίου 2018 ανέρχεται σε 22 950 000 EUR.».

   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 27 Φεβρουαρίου 2017.

            Για το Συμβούλιο

            Ο Πρόεδρος

         K. MIZZI

      (1)  ΕΕ L 187 της 17.7.2012, σ. 40.

      (2)  ΕΕ L 337 της 13.12.2016, σ. 18.


title: 2014/632/ΕΕ: Απόφαση του Ευρωπαϊκού Κοινοβουλίου, της 3ης Απριλίου 2014 , σχετικά με το κλείσιμο των λογαριασμών της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2012

text:
               5.9.2014

               EL

               Επίσημη Εφημερίδα της Ευρωπαϊκής Ένωσης

               L 266/346

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 3ης Απριλίου 2014
   σχετικά με το κλείσιμο των λογαριασμών της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2012
   (2014/632/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2012,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2012, που συνοδεύεται από τις απαντήσεις της κοινής επιχείρησης (1),

               —

               έχοντας υπόψη τη σύσταση του Συμβουλίου της 18ης Φεβρουαρίου 2014 (05851/2014 – C7-0053/2014),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη την απόφαση 2007/198/Ευρατόμ του Συμβουλίου, της 27ης Μαρτίου 2007, για την ίδρυση της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν (4), και ιδίως το άρθρο 5 παράγραφος 3,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και ιδίως το άρθρο 108,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0198/2014),

               1.

               εγκρίνει το κλείσιμο των λογαριασμών της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2012·

               2.

               αναθέτει στον πρόεδρό του να διαβιβάσει την παρούσα απόφαση στον διευθυντή της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 369 της 17.12.2013, σ. 35.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 90 της 30.3.2007, σ. 58.

      (5)  ΕΕ L 357 της 31.12.2002, σ. 72.

      (6)  ΕΕ L 328 της 7.12.2013, σ. 42.


title: 2006/808/ΕΚ,ΕυͿατόμ: Απόφαση του Ευρωπαϊκού Κοινοβουλίου, της 27ης Απριλίου 2006 , σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2004, τμήμα ΙΙΙ — Επιτροπή

text:
               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/1

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 27ης Απριλίου 2006
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2004, τμήμα ΙΙΙ — Επιτροπή
   (2006/808/EK, Ευρατόμ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2004 (1),

               —

               έχοντας υπόψη τους οριστικούς ετήσιους λογαριασμούς των Ευρωπαϊκών Κοινοτήτων -οικονομικό έτος 2004 — Τόμος I — Ενοποιημένες καταστάσεις σχετικά με την εκτέλεση του προϋπολογισμού και ενοποιημένες δημοσιονομικές καταστάσεις (SEC(2005)1158 — C6-0352/2005 — SEC(2005)1159 — C6-0351/2005) (2),

               —

               έχοντας υπόψη την έκθεση της Επιτροπής για τη μεταπαρακολούθηση των αποφάσεων απαλλαγής για το 2003 (COM(2005)0449 και COM(2005)0448) και το έγγραφο εργασίας των υπηρεσιών της Επιτροπής — Παράρτημα της Έκθεσης της Επιτροπής προς το Ευρωπαϊκό Κοινοβούλιο για τη μεταπαρακολούθηση των αποφάσεων απαλλαγής για το 2003 (SEC(2005)1161),

               —

               έχοντας υπόψη την ανακοίνωση της Επιτροπής «Συγκεφαλαιωτική έκθεση για το 2004» (COM(2005)0256),

               —

               έχοντας υπόψη την ετήσια έκθεση της Επιτροπής προς την αρμόδια για την απαλλαγή αρχή σχετικά με τους εσωτερικούς ελέγχους που πραγματοποιήθηκαν το 2004 (COM(2005)0257),

               —

               έχοντας υπόψη τη γνωμοδότηση αριθ. 2/2004 του Ελεγκτικού Συνεδρίου σχετικά με το πρότυπο του «ενιαίου ελέγχου» (’single audit’ model) (και την πρόταση για πλαίσιο εσωτερικού κοινοτικού ελέγχου) (3),

               —

               έχοντας υπόψη την ανακοίνωση της Επιτροπής της 15ης Ιουνίου 2005 σχετικά με το χάρτη πορείας προς ένα ολοκληρωμένο πλαίσιο εσωτερικού ελέγχου (COM(2005)0252),

               —

               έχοντας υπόψη το Σχέδιο Δράσης της Επιτροπής προς ένα ολοκληρωμένο πλαίσιο εσωτερικού ελέγχου (COM(2006)0009),

               —

               έχοντας υπόψη την ετήσια έκθεση του Ελεγκτικού Συνεδρίου για το οικονομικό έτος 2004 συνοδευόμενη από τις απαντήσεις των ελεγχθέντων οργάνων (4),

               —

               έχοντας υπόψη τη δήλωση αξιοπιστίας η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, η οποία παρασχέθηκε από το Ελεγκτικό Συνέδριο σύμφωνα με το άρθρο 248 της Συνθήκης ΕΚ (5),

               —

               έχοντας υπόψη τη σύσταση του Συμβουλίου της 14ης Μαρτίου 2006 (5971/2006 — C6-0092/2006),

               —

               έχοντας υπόψη τα άρθρα 274, 275 και 276 της Συνθήκης ΕΚ και τα άρθρα 179α και 180β της Συνθήκης Ευρατόμ,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (6), και ιδίως τα άρθρα 145, 146 και 147,

               —

               έχοντας υπόψη το άρθρο 70 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και τις γνωμοδοτήσεις των άλλων αρμοδίων επιτροπών (A6-0108/2006),

               A.

               λαμβάνοντας υπόψη ότι δυνάμει του άρθρου 274 της Συνθήκης ΕΚ, η Επιτροπή εκτελεί τον προϋπολογισμό με δική της ευθύνη σύμφωνα με την αρχή της χρηστής δημοσιονομικής διαχείρισης,

               1.

               χορηγεί απαλλαγή στην Επιτροπή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2004·

               2.

               καταγράφει τις παρατηρήσεις του στο συνημμένο ψήφισμα·

               3.

               αναθέτει στον Πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στο Συμβούλιο, στην Επιτροπή, στο Δικαστήριο, στο Ελεγκτικό Συνέδριο και στην Ευρωπαϊκή Τράπεζα Επενδύσεων, καθώς και στους εθνικούς και περιφερειακούς ελεγκτικούς οργανισμούς των κρατών μελών, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  ΕΕ L 53 της 23.2.2004.

      (2)  ΕΕ C 302 της 30.11.2005, σ. 1.

      (3)  ΕΕ C 107 της 30.4.2004, σ. 1.

      (4)  ΕΕ C 301 της 30.11.2005, σ. 1.

      (5)  ΕΕ C 302 της 30.11.2005, σ. 100.

      (6)  ΕΕ L 248 της 16.9.2002, σ. 1.


title: 2009/225/ΕΚ: Απόφαση του Ευρωπαϊκού Κοινοβουλίου, της 22ας Απριλίου 2008 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Σιδηροδρόμων για το οικονομικό έτος 2006

text:
               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/209

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Σιδηροδρόμων για το οικονομικό έτος 2006
   (2009/225/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2006 (1),
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2006 (2), μαζί με τις απαντήσεις του Οργανισμού,
   έχοντας υπόψη τη σύσταση του Συμβουλίου, της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ίδρυση Ευρωπαϊκού Οργανισμού Σιδηροδρόμων (4), και ιδίως το άρθρο 39,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Μεταφορών και Τουρισμού (A6-0123/2008),

               1.

               χορηγεί απαλλαγή στον γενικό διευθυντή του Ευρωπαϊκού Οργανισμού Σιδηροδρόμων όσον αφορά την εκτέλεση του προϋπολογισμού του Οργανισμού για το οικονομικό έτος 2006·

               2.

               καταγράφει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στον γενικό διευθυντή του Ευρωπαϊκού Οργανισμού Σιδηροδρόμων, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Hans-Gert PÖTTERING

            Ο Γενικός Γραμματέας

         Harald RØMER

      (1)  ΕΕ C 261 της 31.10.2007, σ. 54.

      (2)  ΕΕ C 309 της 19.12.2007, σ. 67.

      (3)  ΕΕ L 248 της 16.9.2002, σ. 1.

      (4)  ΕΕ L 164 της 30.4.2004, σ. 1, όπως διορθώθηκε με την ΕΕ L 220 της 21.6.2004, σ. 3.

      (5)  ΕΕ L 357 της 31.12.2002, σ. 72.
    ---documentbreak---

               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/210

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   που περιέχει τις παρατηρήσεις οι οποίες αποτελούν αναπόσπαστο τμήμα της απόφασης σχετικά με την απαλλαγή για την εκτέλεση του προϋπολογισμού του Ευρωπαϊκού Οργανισμού Σιδηροδρόμων για το οικονομικό έτος 2006
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2006 (1)

   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2006 (2), μαζί με τις απαντήσεις του Οργανισμού,
   έχοντας υπόψη τη σύσταση του Συμβουλίου, της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ίδρυση Ευρωπαϊκού Οργανισμού Σιδηροδρόμων (4), και ιδίως το άρθρο 39,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Μεταφορών και Τουρισμού (A6-0123/2008),

               A.

               λαμβάνοντας υπόψη ότι το Ελεγκτικό Συνέδριο αναφέρει πως έλαβε εύλογη διαβεβαίωση όσον αφορά την αξιοπιστία των ετήσιων λογαριασμών για το οικονομικό έτος 2006 και το ότι οι υποκείμενες πράξεις είναι, με την επιφύλαξη μιας εξαίρεσης, νόμιμες και κανονικές,

               B.

               λαμβάνοντας υπόψη ότι το 2006 ήταν το πρώτο έτος δημοσιονομικής αυτονομίας του Οργανισμού·

         Γενικές παρατηρήσεις που αφορούν οριζόντια ζητήματα των οργανισμών της ΕΕ και έχουν επομένως σημασία και για τη διαδικασία απαλλαγής κάθε επιμέρους οργανισμού

               1.

               επισημαίνει ότι οι προϋπολογισμοί των 24 οργανισμών και άλλων δορυφορικών υπηρεσιών που ελέγχθηκαν από το Ελεγκτικό Συνέδριο ανήλθαν συνολικά σε 1 080 500 000 ευρώ το 2006, με υψηλότερο τον προϋπολογισμό της Ευρωπαϊκής Υπηρεσίας για την Ανασυγκρότηση, 271 εκατ. ευρώ, και χαμηλότερο τον προϋπολογισμό της Ευρωπαϊκής Αστυνομικής Ακαδημίας (CEPOL), 5 εκατ. ευρώ·

               2.

               επισημαίνει ότι στο φάσμα των εξωτερικών υπηρεσιών της ΕΕ που υπόκεινται σε έλεγχο και απαλλαγή δεν περιλαμβάνονται τώρα μόνο οι καθιερωμένοι οργανισμοί αλλά και οι εκτελεστικοί οργανισμοί που έχουν συσταθεί για την εκτέλεση ειδικών προγραμμάτων, ενώ στο εγγύς μέλλον θα περιληφθούν επίσης οι κοινές επιχειρήσεις που συστήνονται ως εταιρικές σχέσεις δημόσιου και ιδιωτικού τομέα (κοινές τεχνολογικές πρωτοβουλίες)·

               3.

               παρατηρεί ότι, όσον αφορά το Κοινοβούλιο, ο αριθμός των οργανισμών που υπόκεινται στη διαδικασία απαλλαγής έχει εξελιχθεί ως εξής: οικονομικό έτος 2000 8· 2001: 10· 2002: 11· 2003: 14· 2004: 14· 2005: 16· 2006: 20 κανονιστικοί και 2 εκτελεστικοί οργανισμοί (χωρίς να συμπεριλαμβάνονται οι δύο οργανισμοί που ελέγχονται από το Ελεγκτικό Συνέδριο αλλά υπόκεινται σε εσωτερική διαδικασία απαλλαγής)·

               4.

               συμπεραίνει, επομένως, ότι η διαδικασία λογιστικού ελέγχου/απαλλαγής έχει καταστεί άκαμπτη και δυσανάλογη για το σχετικό μέγεθος των προϋπολογισμών των οργανισμών και των αποκεντρωμένων υπηρεσιών· αναθέτει στην αρμόδια επιτροπή του να αναλάβει εκτενή αναθεώρηση της διαδικασίας απαλλαγής για τους οργανισμούς και τις αποκεντρωμένες υπηρεσίες, προκειμένου να αναπτύξει απλούστερη και πιο ορθολογική προσέγγιση, λαμβανομένου υπόψη του διαρκώς αυξανόμενου αριθμού των οργανισμών για καθέναν από τους οποίους θα απαιτείται ξεχωριστή έκθεση απαλλαγής τα προσεχή έτη·

         Βασικοί προβληματισμοί

               5.

               ζητεί από την Επιτροπή, πριν από τη σύσταση νέου οργανισμού ή την αναμόρφωση υπάρχοντος, να παρέχει σαφείς πληροφορίες σχετικά με τα ακόλουθα: τύπος οργανισμού, στόχοι του οργανισμού, εσωτερική διοικητική διάρθρωση, προϊόντα, βασικές διαδικασίες, ομάδα στόχου, πελάτες και ενδιαφερόμενοι του οργανισμού, επίσημη σχέση με εξωτερικούς παράγοντες, δημοσιονομική αρμοδιότητα, δημοσιονομικός προγραμματισμός, πολιτική για το προσωπικό και τη στελέχωση·

               6.

               ζητεί, κάθε οργανισμός να διοικείται στη βάση ετήσιας συμφωνίας απόδοσης που να διατυπώνεται από τον οργανισμό και την αρμόδια ΓΔ και να περιλαμβάνει τους κύριους στόχους για το επόμενο έτος, δημοσιονομικό πλαίσιο και σαφείς δείκτες για τη μέτρηση της απόδοσης·

               7.

               ζητεί τον έλεγχο της απόδοσης των οργανισμών σε τακτική βάση (και κατά περίπτωση) από το Ελεγκτικό Συνέδριο ή άλλο, ανεξάρτητο οργανισμό ελέγχου· θεωρεί ότι τούτο δεν θα πρέπει να περιορίζεται στα καθιερωμένα στοιχεία της δημοσιονομικής διαχείρισης και της χρηστής διαχείρισης του δημόσιου χρήματος, αλλά να περιλαμβάνουν επίσης τη διοικητική αποτελεσματικότητα και απόδοση και να προβλέπουν βαθμολογία για τη δημοσιονομική διαχείριση κάθε οργανισμού·

               8.

               πιστεύει ότι στην περίπτωση των οργανισμών που υπερτιμούν συστηματικά τις δημοσιονομικές τους ανάγκες, η τεχνική κατ’ αποκοπή μείωση πρέπει να γίνεται με βάση τις κενές θέσεις· θεωρεί ότι τούτο θα οδηγήσει μακροπρόθεσμα στη μείωση των εσόδων με ειδικό προορισμό για τους οργανισμούς, συνακόλουθα δε και στη μείωση του διοικητικού κόστους·

               9.

               επισημαίνει ότι αποτελεί σοβαρό πρόβλημα το γεγονός ότι πολλοί οργανισμοί επικρίνονται διότι δεν τηρούν τους κανόνες των δημόσιων προμηθειών, το δημοσιονομικό κανονισμό, τον κανονισμό υπηρεσιακής κατάστασης κ.λπ.· θεωρεί ότι κύριος λόγος για τούτο είναι ότι οι περισσότεροι κανονισμοί και ο δημοσιονομικός κανονισμός έχουν σχεδιαστεί για τα μεγαλύτερα θεσμικά όργανα και οι περισσότεροι μικροί οργανισμοί δεν διαθέτουν την κρίσιμη μάζα για να μπορούν να αντεπεξέλθουν σ’ αυτές τις κανονιστικές απαιτήσεις· ζητεί, κατά συνέπεια, από την Επιτροπή, να αναζητήσει λύση για να αυξήσει σύντομα την αποτελεσματικότητα, με τη συγκέντρωση των διοικητικών καθηκόντων των διαφόρων οργανισμών προκειμένου να επιτευχθεί η κρίσιμη αυτή μάζα (λαμβάνοντας υπόψη τις απαιτούμενες τροποποιήσεις των βασικών κανονισμών που διέπουν τους οργανισμούς και τη δημοσιονομική τους ανεξαρτησία), ή να καταρτίσει επειγόντως ειδικούς κανόνες για τους οργανισμούς (ιδίως κανόνες εφαρμογής για τους οργανισμούς) που να καθιστούν δυνατή την πλήρη συμμόρφωσή τους·

               10.

               επιμένει ότι η Επιτροπή θα πρέπει κατά την κατάρτιση του προσχεδίου προϋπολογισμού να λαμβάνει υπόψη τα αποτελέσματα της εκτέλεσης του προϋπολογισμού από τους επιμέρους οργανισμούς κατά τα προηγούμενα έτη, και ιδίως το έτος ν-1, και να αναθεωρεί αντίστοιχα τον προϋπολογισμό που ζητεί ο συγκεκριμένος οργανισμός· καλεί την αρμόδια επιτροπή του να τηρεί την ανωτέρω αναθεώρηση και, αν δεν το έχει πράξει η Επιτροπή, να αναπροσαρμόζει η ίδια το συγκεκριμένο προϋπολογισμό σε ρεαλιστικά επίπεδα που να ανταποκρίνονται στις ικανότητες απορρόφησης και εκτέλεσης του εν λόγω οργανισμού·

               11.

               υπενθυμίζει την απόφασή του σχετικά με την απαλλαγή για το οικονομικό έτος 2005, στην οποία καλεί την Επιτροπή να υποβάλλει ανά πενταετία μελέτη σχετικά με την προστιθέμενη αξία κάθε υφιστάμενου οργανισμού· καλεί όλα τα σχετικά θεσμικά όργανα, σε περίπτωση αρνητικής αποτίμησης της προστιθέμενης αξίας ενός αποκεντρωμένου οργανισμού, να λαμβάνουν τα απαιτούμενα μέτρα προβαίνοντας σε αναδιατύπωση της εντολής του συγκεκριμένου οργανισμού ή στο κλείσιμό του· επισημαίνει ότι η Επιτροπή δεν πραγματοποίησε ούτε μία αξιολόγηση το 2007· επιμένει ότι η Επιτροπή θα πρέπει να υποβάλει τουλάχιστον πέντε τέτοιες αξιολογήσεις πριν ληφθεί η απόφαση περί απαλλαγής για το οικονομικό έτος 2007, αρχίζοντας από τους παλαιότερους οργανισμούς·

               12.

               θεωρεί ότι οι συστάσεις του Ελεγκτικού Συνεδρίου θα πρέπει να τεθούν αμέσως σε εφαρμογή και το ύψος των επιχορηγήσεων που καταβάλλονται στους οργανισμούς να προσαρμοστεί με βάση τις πραγματικές τους ταμειακές ανάγκες· θεωρεί, ακόμη, ότι οι τροπολογίες στο γενικό δημοσιονομικό κανονισμό θα πρέπει να ενσωματωθούν στο δημοσιονομικό κανονισμό πλαίσιο κάθε οργανισμού και τους διάφορους ειδικούς δημοσιονομικούς κανονισμούς·

         Παρουσίαση των στοιχείων στις εκθέσεις

               13.

               επισημαίνει ότι δεν υπάρχει καθιερωμένη προσέγγιση μεταξύ των οργανισμών όσον αφορά την παρουσίαση των δραστηριοτήτων τους κατά το συγκεκριμένο οικονομικό έτος, των λογαριασμών τους και των εκθέσεών τους για τη δημοσιονομική και τη χρηματοοικονομική διαχείριση, ούτε για το αν θα πρέπει να υποβληθεί από το διευθυντή του οργανισμού δήλωση αξιοπιστίας· παρατηρεί ότι δεν κάνουν όλοι οι οργανισμοί σαφή διάκριση μεταξύ α) της παρουσίασης του έργου του οργανισμού στο κοινό και β) της υποβολής τεχνικής έκθεσης για τη δημοσιονομική και τη χρηματοοικονομική διαχείριση·

               14.

               επισημαίνει ότι, μολονότι οι πάγιες οδηγίες της Επιτροπής σχετικά με την κατάρτιση των εκθέσεων δραστηριότητας δεν προβλέπουν ρητώς την κατάρτιση δήλωσης αξιοπιστίας από τον οργανισμό, πολλοί διευθυντές το έχουν πράξει για το 2006, ένας δε από αυτούς περιέλαβε και μια σημαντική επιφύλαξη·

               15.

               υπενθυμίζει το ψήφισμά του της 12ης Απριλίου 2005 (6), με το οποίο καλεί τους διευθυντές των Υπηρεσιών να επισυνάπτουν στο εξής στην ετήσια έκθεση δραστηριοτήτων τους, η οποία υποβάλλεται μαζί με τα οικονομικά και διαχειριστικά στοιχεία, δήλωση αξιοπιστίας όσον αφορά τη νομιμότητα και κανονικότητα των πράξεων, παρόμοια με τις δηλώσεις που υποβάλλουν σήμερα οι γενικοί διευθυντές της Επιτροπής·

               16.

               ζητεί από την Επιτροπή να τροποποιήσει ανάλογα τις πάγιες οδηγίες της προς τους οργανισμούς·

               17.

               προτείνει, επιπλέον, η Επιτροπή να συνεργαστεί με τους οργανισμούς για την ανάπτυξη εναρμονισμένου προτύπου για όλους τους οργανισμούς και τις αποκεντρωμένες υπηρεσίες κάνοντας σαφή διάκριση μεταξύ:

                           —

                           ετήσιας έκθεσης για τη γενική παρουσίαση των δραστηριοτήτων, του έργου και των επιτευγμάτων του οργανισμού,

                           —

                           δημοσιονομικών δελτίων και έκθεσης σχετικά με την εκτέλεση του προϋπολογισμού,

                           —

                           έκθεσης δραστηριοτήτων στα πρότυπα των εκθέσεων δραστηριοτήτων του γενικού διευθυντή της Επιτροπής,

                           —

                           δήλωσης αξιοπιστίας υπογεγραμμένης από το διευθυντή του οργανισμού, συνοδευόμενης από ενδεχόμενες επιφυλάξεις ή παρατηρήσεις στις οποίες θεωρεί σκόπιμο να επιστήσει την προσοχή της αρμόδιας για τον προϋπολογισμό αρχής·

         Τα γενικά πορίσματα του Ελεγκτικού Συνεδρίου

               18.

               επισημαίνει το συμπέρασμα του Ελεγκτικού Συνεδρίου (παράγραφος 10.29 της ετήσιας έκθεσης) (7), ότι η εκταμίευση των επιχορηγήσεων που καταβάλλει η Επιτροπή από τον κοινοτικό προϋπολογισμό δεν βασίζεται σε επαρκώς αιτιολογημένες εκτιμήσεις των αναγκών των οργανισμών σε μετρητά, και ότι αυτό, σε συνδυασμό με τον όγκο των μεταφορών, οδηγεί τους οργανισμούς στο να τηρούν μεγάλα ταμειακά υπόλοιπα· επισημαίνει, ακόμα, τη σύσταση του Ελεγκτικού Συνεδρίου, το ύψος των επιχορηγήσεων που καταβάλλονται στους οργανισμούς να αντιστοιχεί στις πραγματικές τους ταμειακές ανάγκες·

               19.

               επισημαίνει ότι, στο τέλος του 2006, 14 οργανισμοί δεν είχαν εφαρμόσει ακόμη το σύστημα λογιστικής ABAC (ετήσια έκθεση, υποσημείωση στην παράγραφο 10.31)·

               20.

               επισημαίνει την παρατήρηση του Ελεγκτικού Συνεδρίου (ετήσια έκθεση, παράγραφος 1.25) σχετικά με τις αυξημένες δαπάνες ορισμένων οργανισμών που καταλόγισαν τα καταβλητέα έξοδα για μη ληφθείσα άδεια· επισημαίνει ότι το Ελεγκτικό Συνέδριο εξέδωσε με επιφυλάξεις τις δηλώσεις αξιοπιστίας του στην περίπτωση τριών οργανισμών [Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop), CEPOL και Ευρωπαϊκός Οργανισμός Σιδηροδρόμων] για το οικονομικό έτος 2006 (2005: Cedefop, Ευρωπαϊκή Αρχή για την Ασφάλεια των Τροφίμων, Ευρωπαϊκή Υπηρεσία Ανασυγκρότησης)·

         Εσωτερικός έλεγχος

               21.

               υπενθυμίζει ότι σύμφωνα με το άρθρο 183 παράγραφος 3 του δημοσιονομικού κανονισμού, ο εσωτερικός ελεγκτής της Επιτροπής είναι επίσης εσωτερικός ελεγκτής των κανονιστικών οργανισμών που λαμβάνουν επιδοτήσεις από τον κοινοτικό προϋπολογισμό· επισημαίνει ότι ο εσωτερικός ελεγκτής αναφέρεται στο διοικητικό συμβούλιο και τον διευθυντή κάθε οργανισμού·

               22.

               εφιστά την προσοχή στις ακόλουθες επιφυλάξεις που περιλαμβάνει η ετήσια έκθεση δραστηριοτήτων του εσωτερικού ελεγκτή για το 2006:
               «Ο εσωτερικός ελεγκτής της Επιτροπής δεν είναι σε θέση να εκπληρώσει την υποχρέωσή του βάσει του άρθρου 185 του δημοσιονομικού κανονισμού ως εσωτερικού ελεγκτή των κοινοτικών οργανισμών λόγω έλλειψης προσωπικού.»·

               23.

               επισημαίνει, ωστόσο, την παρατήρηση του εσωτερικού ελεγκτή για το 2006, ότι από το 2007, με πρόσθετο προσωπικό που θα διαθέσει η Επιτροπή στην υπηρεσία εσωτερικού ελέγχου (IAS), όλοι οι εν λειτουργία κανονιστικοί οργανισμοί θα υπόκεινται σε ετήσιο εσωτερικό έλεγχο·

               24.

               επισημαίνει το διαρκώς αυξανόμενο αριθμό κανονιστικών και εκτελεστικών οργανισμών και κοινών επιχειρήσεων που απαιτείται να ελέγχονται από την IAS σύμφωνα με το άρθρο 185 του δημοσιονομικού κανονισμού· ζητεί από την Επιτροπή να ενημερώσει την αρμόδια επιτροπή του, αν το προσωπικό που θα διατεθεί στην IAS θα επαρκεί για τη διεξαγωγή ετήσιου λογιστικού ελέγχου όλων των οργανισμών τα προσεχή έτη·

               25.

               παρατηρεί ότι σύμφωνα με το άρθρο 72 παράγραφος 5 του κανονισμού (ΕΚ, Ευρατόμ) αριθ. 2343/2002, κάθε οργανισμός πρέπει να υποβάλλει κάθε χρόνο στην αρμόδια για την απαλλαγή αρχή και την Επιτροπή έκθεση του διευθυντή του σχετικά με τον αριθμό και τον τύπο των λογιστικών ελέγχων που έχει διεξαγάγει ο εσωτερικός ελεγκτής, τις συστάσεις που έχουν γίνει και τις ενέργειες που έχουν αναληφθεί σε συνέχεια των συστάσεων αυτών· ζητεί από τους οργανισμούς να αναφέρουν αν τούτο έχει γίνει, και, αν ναι, με ποιο τρόπο·

               26.

               λαμβάνει υπόψη, σε σχέση με την ικανότητα εσωτερικού ελέγχου, ιδίως σε σχέση με μικρότερους οργανισμούς, την πρόταση που υπέβαλε ο εσωτερικός ελεγκτής ενώπιον της αρμόδιας Επιτροπής του Κοινοβουλίου στις 14 Σεπτεμβρίου 2006, να επιτρέπεται στους μικρότερους οργανισμούς να αναθέτουν εσωτερικούς ελέγχους σε ιδιωτικούς φορείς·

         Αξιολόγηση των οργανισμών

               27.

               υπενθυμίζει την κοινή δήλωση του Κοινοβουλίου, του Συμβουλίου και της Επιτροπής (8), που προέκυψε από τη συνδιαλλαγή ενόψει του Συμβουλίου Ecofin για τον προϋπολογισμό, στις 13 Ιουλίου 2007, με την οποία ζητούνται i) κατάσταση των οργανισμών τους οποίους προτίθεται να αξιολογήσει η Επιτροπή και ii) κατάσταση των οργανισμών που έχουν ήδη αξιολογηθεί, συνοδευόμενη από επισκόπηση των βασικών συμπερασμάτων·

         Πειθαρχικές διαδικασίες

               28.

               επισημαίνει ότι, λόγω του μεγέθους τους, οι επιμέρους οργανισμοί δυσκολεύονται να συγκροτήσουν ειδικά πειθαρχικά συμβούλια απαρτιζόμενα από υπαλλήλους κατάλληλου βαθμού, η δε IDOC (υπηρεσία διοικητικής έρευνας και πειθαρχικών μέτρων) της Επιτροπής δεν έχει αρμοδιότητα στους οργανισμούς· καλεί τους οργανισμούς να εξετάσουν τη δυνατότητα συγκρότησης κοινού πειθαρχικού συμβουλίου·

         Σχέδιο διοργανικής συμφωνίας

               29.

               υπενθυμίζει το σχέδιο διοργανικής συμφωνίας σχετικά με το πλαίσιο λειτουργίας των ευρωπαϊκών κανονιστικών οργανισμών που υπέβαλε η Επιτροπή [COM(2005) 59], το οποίο έχει ως στόχο τη δημιουργία οριζόντιου πλαισίου για τη δημιουργία, τη διάρθρωση, τη λειτουργία, την αξιολόγηση και τον έλεγχο των ευρωπαϊκών κανονιστικών οργανισμών· επισημαίνει ότι το σχέδιο συνιστά χρήσιμη πρωτοβουλία στην προσπάθεια εξορθολογισμού της δημιουργίας και της λειτουργίας των οργανισμών· επισημαίνει τη δήλωση που περιλαμβάνεται στη συγκεφαλαιωτική έκθεση της Επιτροπής του 2006 [παράγραφος 3.1 COM(2007) 274], ότι μολονότι δεν υπήρξε πρόοδος στις διαπραγματεύσεις μετά τη δημοσίευση του σχεδίου, η συζήτηση επί της ουσίας επαναλήφθηκε στο Συμβούλιο στο τέλος του 2006· εκφράζει τη λύπη του για το γεγονός ότι δεν στάθηκε δυνατόν να σημειωθεί περαιτέρω πρόοδος προς την κατεύθυνση της θέσπισης της συμφωνίας·

               30.

               εκφράζει στο πλαίσιο αυτό την ικανοποίησή του για τη δέσμευση της Επιτροπής να υποβάλει ανακοίνωση σχετικά με το μέλλον των κανονιστικών οργανισμών μέσα στο 2008·

         Αυτοχρηματοδοτούμενοι οργανισμοί

               31.

               υπενθυμίζει ότι στους δύο αυτοχρηματοδοτούμενους οργανισμούς χορηγεί απαλλαγή στο διευθυντή το διοικητικό συμβούλιο· επισημαίνει ότι οι δύο οργανισμοί διαθέτουν σημαντικό συσσωρευμένο πλεόνασμα από έσοδα τελών που έχουν μεταφερθεί από προηγούμενα έτη:

                           —

                           Γραφείο Εναρμόνισης στην εσωτερική αγορά, ταμειακά διαθέσιμα και ισοδύναμα αυτών: 281 εκατ. ευρώ (9),

                           —

                           Κοινοτικό Γραφείο Φυτικών Ποικιλιών, ταμειακά διαθέσιμα και ισοδύναμα αυτών: 18 εκατ. ευρώ (10)·

         Ειδικά ζητήματα

               32.

               επιδοκιμάζει το γεγονός ότι το Ελεγκτικό Συνέδριο διαπίστωσε ότι οι λογαριασμοί του Οργανισμού για το 2006 είναι αξιόπιστοι σε όλες τις ουσιαστικές πτυχές·

               33.

               αποδοκιμάζει, ωστόσο, το γεγονός ότι η χρήση συμβάσεων που έχουν λήξει και παράτυπων παρατάσεων υφιστάμενων συμβάσεων έχει ως αποτέλεσμα να μην είναι δυνατό να δηλωθεί ότι όλες οι υποκείμενες πράξεις είναι νόμιμες και κανονικές·

               34.

               σημειώνει ότι το 2006 ο Οργανισμός είχε 14,4 εκατ. ευρώ σε πιστώσεις αναλήψεως υποχρεώσεων και 14,4 εκατ. ευρώ σε πιστώσεις πληρωμών από τον γενικό προϋπολογισμό της Ευρωπαϊκής Ένωσης για το οικονομικό έτος 2006·

               35.

               επισημαίνει το πόρισμα του Συνεδρίου ότι κατά το πρώτο έτος δημοσιονομικής αυτονομίας του, ο Οργανισμός υλοποίησε το 72 % των πιστώσεων υποχρεώσεών του, αλλά ότι τα ποσοστά μεταφοράς πιστώσεων για τις διοικητικές δαπάνες (κατηγορία ΙΙ) και τις επιχειρησιακές δαπάνες (κατηγορία ΙΙΙ) ανήλθαν σε 37,5 % και 85 % αντιστοίχως·

               36.

               εκφράζει ανησυχία διότι το σύστημα εσωτερικού ελέγχου παρουσίασε αδυναμίες, δεδομένου ότι οι δευτερεύουσες μεταβιβάσεις καθηκόντων δεν έγιναν σύμφωνα με τους κανόνες· διότι υπήρχαν ανακολουθίες μεταξύ αποφάσεων μεταβίβασης και δικαιωμάτων πρόσβασης στο σύστημα δημοσιονομικής διαχείρισης SI2· επισημαίνει το πόρισμα του Συνεδρίου ότι ο Οργανισμός δεν θέσπισε κανόνες εφαρμογής για τον δημοσιονομικό κανονισμό του·

               37.

               αναγνωρίζει, ωστόσο, την απάντηση του Οργανισμού, ότι κατά το 2006 οι προγραμματισμένες του δραστηριότητες δεν υλοποιήθηκαν πλήρως λόγω του ότι ο Οργανισμός βρισκόταν ακόμη σε φάση εκκίνησης, και ότι το 2007 ο Οργανισμός θα πραγματοποιούσε εις βάθος ανάλυση του προγραμματισμού των δραστηριοτήτων του, των απαιτούμενων πόρων και του προϋπολογισμού που πρέπει να διατεθεί, μαζί με σχέδιο πρόσκλησης για υποβολή προσφορών·

               38.

               επισημαίνει στις οικονομικές καταστάσεις του Οργανισμού ότι το διοικητικό συμβούλιο γνωμοδότησε θετικά για τους λογαριασμούς του Οργανισμού κατά το 2006·

               39.

               επισημαίνει στην ετήσια έκθεση 2006 του Οργανισμού ότι ο εκτελεστικός του διευθυντής, υπό την ιδιότητά του ως διατάκτη, έχει εκδώσει δήλωση αξιοπιστίας χωρίς επιφυλάξεις·

               40.

               επισημαίνει στην ετήσια έκθεση του Οργανισμού ότι, σύμφωνα με ελεγκτική αποστολή της υπηρεσίας εσωτερικού ελέγχου, ο Οργανισμός ενέκρινε σχέδιο δράσης που αποβλέπει στην εφαρμογή των 24 προτύπων εσωτερικού ελέγχου έως τις αρχές του 2008·

               41.

               λαμβάνει υπό σημείωση τις δυσκολίες που συναντά ο Οργανισμός στην πρόσληψη τεχνικού προσωπικού στο κατάλληλο επίπεδο εμπειρογνωμοσύνης σε συνάρτηση με τα επίπεδα αποδοχών, την έδρα του Οργανισμού και την περιορισμένη διάρκεια συμβάσεων που είναι σε θέση να προσφέρει ο Οργανισμός· αναγνωρίζει ότι, σε γενικές γραμμές, οι χαμηλές προσλήψεις ήταν ο βασικός παράγοντας για τη μειωμένη εκτέλεση του προϋπολογισμού του Οργανισμού·

               42.

               αναγνωρίζει τις πληροφορίες που παρέσχε ο Οργανισμός, σύμφωνα με τις οποίες τώρα ο Οργανισμός διαθέτει υπεύθυνο προμηθειών και εσωτερικό ελεγκτή, ώστε να βελτιωθεί η λειτουργία των προμηθειών.

      (1)  ΕΕ C 261 της 31.10.2007, σ. 54.

      (2)  ΕΕ C 309 της 19.12.2007, σ. 67.

      (3)  ΕΕ L 248 της 16.9.2002, σ. 1.

      (4)  ΕΕ L 164 της 30.4.2004, σ. 1, όπως διορθώθηκε με την ΕΕ L 220 της 21.6.2004, σ. 3.

      (5)  ΕΕ L 357 της 31.12.2002, σ. 72.

      (6)  Όλα τα ψηφίσματα σχετικά με τους οργανισμούς δημοσιεύθηκαν στην ΕΕ L 196 της 27.7.2005.

      (7)  ΕΕ C 273 της 15.11.2007, σ. 1.

      (8)  Έγγραφο DS 605/1/07 Rev1 του Συμβουλίου.

      (9)  Πηγή: Έκθεση για τους ετήσιους λογαριασμούς του Γραφείου Εναρμόνισης στην εσωτερική αγορά για το οικονομικό έτος 2006 συνοδευόμενη από τις απαντήσεις του Γραφείου (ΕΕ C 309 της 19.12.2007, σ. 141).

      (10)  Πηγή: Έκθεση σχετικά με τους ετήσιους λογαριασμούς του Κοινοτικού Γραφείου Φυτικών Ποικιλιών για το οικονομικό έτος 2006 συνοδευόμενη από τις απαντήσεις του Γραφείου (ΕΕ C 309 της 19.12.2007, σ. 135).


title: Απόφαση 2005/805/ΚΕΠΠΑ του Συμβουλίου, της 21ης Νοεμβρίου 2005, για την εφαρμογή της κοινής δράσης 2005/556/ΚΕΠΠΑ για τον διορισμό ειδικού εντεταλμένου της Ευρωπαϊκής Ένωσης για το Σουδάν

text:
               22.11.2005

               EL

               Επίσημη Εφημερίδα της Ευρωπαϊκής Ένωσης

               L 303/59

      ΑΠΌΦΑΣΗ 2005/805/ΚΕΠΠΑ ΤΟΥ ΣΥΜΒΟΥΛΊΟΥ

   της 21ης Νοεμβρίου 2005
   για την εφαρμογή της κοινής δράσης 2005/556/ΚΕΠΠΑ για τον διορισμό ειδικού εντεταλμένου της Ευρωπαϊκής Ένωσης για το Σουδάν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη την κοινή δράση 2005/556/ΚΕΠΠΑ του Συμβουλίου, της 18ης Ιουλίου 2005, για τον διορισμό ειδικού εντεταλμένου της Ευρωπαϊκής Ένωσης για το Σουδάν (1), και ιδίως το άρθρο 5, παράγραφος 1, σε συνδυασμό με το άρθρο 14, το άρθρο 18, παράγραφος 5 και το άρθρο 23, παράγραφος 2 της συνθήκης για την Ευρωπαϊκή Ένωση,
   Εκτιμώντας τα ακόλουθα:

               (1)

               Στις 18 Ιουλίου 2005, το Συμβούλιο θέσπισε την κοινή δράση 2005/556/ΚΕΠΠΑ για τον διορισμό ειδικού εντεταλμένου της Ευρωπαϊκής Ένωσης (ΕΕΕΕ) για το Σουδάν.

               (2)

               Στις 21 Νοεμβρίου 2005 το Συμβούλιο εξέδωσε την απόφαση 2005/806/ΚΕΠΠΑ για την εφαρμογή της κοινής δράσης 2005/557/ΚΕΠΠΑ σχετικά με την πολιτικοστρατιωτική δράση στήριξης της Ευρωπαϊκής Ένωσης προς την αποστολή της Αφρικανικής Ένωσης στην περιοχή Νταρφούρ του Σουδάν (2), στην οποία καθορίζεται ένα νέο ποσό δημοσιονομικής αναφοράς το οποίο προορίζεται να καλύψει τις δαπάνες που συνδέονται με την εφαρμογή του τμήματος ΙΙ της κοινής δράσης 2005/557/ΚΕΠΠΑ (3) για ένα επί πλέον εξάμηνο.

               (3)

               Κατά συνέπεια, το Συμβούλιο θα πρέπει να αποφασίσει το ποσό δημοσιονομικής αναφοράς για τη συνέχιση της κοινής δράσης 2005/556/ΚΕΠΠΑ, για ένα επί πλέον εξάμηνο.

               (4)

               Ο ΕΕΕΕ θα εκτελέσει την εντολή του σε συνθήκες οι οποίες μπορεί να επιδεινωθούν και είναι δυνατόν να βλάψουν τους στόχους της κοινής εξωτερικής πολιτικής και πολιτικής ασφάλειας κατά τα οριζόμενα στο άρθρο 11 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το ποσό δημοσιονομικής αναφοράς, το οποίο προορίζεται να καλύψει τις δαπάνες που συνδέονται με τη συνέχιση της κοινής δράσης 2005/556/ΚΕΠΠΑ, από τις 18 Ιανουαρίου 2006 έως τις 17 Ιουλίου 2006, ανέρχεται σε 600 000 EUR.
   Άρθρο 2
   Η παρούσα απόφαση παράγει αποτελέσματα από την ημερομηνία της εκδόσεώς της.
   Οι δαπάνες είναι επιλέξιμες από τις 18 Ιανουαρίου 2006.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 21 Νοεμβρίου 2005.

            Για το Συμβούλιο

            Ο Πρόεδρος

         J. STRAW

      (1)  ΕΕ L 188 της 20.7.2005, σ. 43.

      (2)  Βλέπε σελίδα 60 της παρούσας Επίσημης Εφημερίδας.

      (3)  EE L 188 της 20.7.2005, σ. 46.


title: Απόφαση του Ευρωπαϊκού Κοινοβουλίου σχετικά με την αριθμητική σύνθεση των διακοινοβουλευτικών αντιπροσωπειών

text:
21.11.2002        EL                           Επι΄σηµη Εφηµερι΄δα των Ευρωπαϊκω   ΄ ν Κοινοτη΄των                                    C 284 E/167
                                                                                Τετα΄ρτη, 6 Φεβρουαρίου 2002
                                                    ΚΕΙΜΕΝΑ ΠΟΥ ΕΓΚΡΙΘΗΚΑΝ
           P5_TA(2002)0036
           Αριθµητικη΄ συ΄νθεση των κοινοβουλευτικω                   ΄ ν επιτροπω     ΄ν
           Απο΄φαση του Ευρωπαϊκου΄ Κοινοβουλι΄ου σχετικα΄ µε την αριθµητικη΄ συ΄νθεση των κοινοβουλευτικω                         ΄ν
                                                                   επιτροπω ΄ν
           Το Ευρωπαι¨κο΄ Κοινοβου΄λιο,
            ΄εχοντας υπο΄ψη το α΄ρθρο 150, παρα΄γραφος 1, του Κανονισµου΄ του,
            ΄εχοντας υπο΄ψη την απο΄φαση της 16ης Ιανουαρι΄ου 2002 για την αριθµητικη΄ συ΄νθεση των επιτροπω              ΄ ν (1),
           1.     Αποφασι΄ζει να τροποποιη΄σει τον αριθµο΄ των µελω    ΄ ν στις κοινοβουλευτικε΄ς επιτροπε΄ς ως ακολου΄θως:
           VIII. Επιτροπη΄ Απασχο΄λησης και Κοινωνικω΄ν Υποθε΄σεων: 51 µε΄λη
           XIII. Επιτροπη΄ Πολιτισµου΄, Νεο΄τητας, Παιδει΄ας, Με΄σων Ενηµε΄ρωσης και Αθλητισµου΄: 37 µε΄λη
           XIV. Επιτροπη΄ Ανα΄πτυξης και Συνεργασι΄ας: 33 µε΄λη
           (1) Κει΄µενα που εγκρι΄θηκαν, P5_TA(2002)0001.
           P5_TA(2002)0037
           Αριθµητικη΄ συ΄νθεση των διακοινοβουλευτικω                     ΄ ν αντιπροσωπειω       ΄ν
           Απο΄φαση του Ευρωπαϊκου΄ Κοινοβουλι΄ου σχετικα΄ µε την αριθµητικη΄ συ΄νθεση των διακοινοβουλευτικω                      ΄ν
                                                                αντιπροσωπειω  ΄ν
           Το Ευρωπαι¨κο΄ Κοινοβου΄λιο,
            ΄εχοντας υπο΄ψη το α΄ρθρο 168 του Κανονισµου΄ του,
            ΄εχοντας υπο΄ψη την απο΄φαση της 21ης Ιουλι΄ου 1999 σχετικα΄ µε τον αριθµο΄ και την αριθµητικη΄ συ΄νθεση
                των διακοινοβουλευτικω    ΄ ν αντιπροσωπειω ΄ ν και των αντιπροσωπειω    ΄ ν στις µεικτε΄ς κοινοβουλευτικε΄ς επιτρο-
                πε΄ς (1),
           1.     Αποφασι΄ζει να τροποποιη΄σει ως εξη΄ς τον αριθµο΄ των µελω     ΄ ν στις ακο΄λουθες διακοινοβουλευτικε΄ς αντιπρο-
           σωπει΄ες:
           α.   Αντιπροσωπει΄α για τις σχε΄σεις µε το Ισραη΄λ 18 µε΄λη
           β.   Αντιπροσωπει΄α για τις σχε΄σεις µε το Παλαιστινιακο΄ Νοµοθετικο΄ Συµβου΄λιο 18 µε΄λη
           γ.   Αντιπροσωπει΄α για τις σχε΄σεις µε χω  ΄ ρες της Νο΄τιας Αµερικη΄ς και το MERCOSUR 24 µε΄λη
           δ.   Αντιπροσωπει΄α για τις σχε΄σεις µε την Ιαπωνι΄α 20 µε΄λη
           (1) ΕΕ C 301 της 18.10.1999, σ. 19.


title: Απόφαση της Επιτροπής, της 14ης Φεβρουαρίου 2012 , για τη συγκρότηση ομάδας εμπειρογνωμόνων της Επιτροπής επιφορτισμένης με τη μελέτη των πολιτικών αναγκών για δεδομένα σχετικά με την εγκληματικότητα και για την κατάργηση της απόφασης 2006/581/ΕΚ

text:
               15.2.2012

               EL

               Επίσημη Εφημερίδα της Ευρωπαϊκής Ένωσης

               C 42/2

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 14ης Φεβρουαρίου 2012
   για τη συγκρότηση ομάδας εμπειρογνωμόνων της Επιτροπής επιφορτισμένης με τη μελέτη των πολιτικών αναγκών για δεδομένα σχετικά με την εγκληματικότητα και για την κατάργηση της απόφασης 2006/581/ΕΚ
   2012/C 42/02
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:

               (1)

               Σύμφωνα με το άρθρο 67 παράγραφος 3 της συνθήκης για τη λειτουργία της Ευρωπαϊκής Ένωσης, η Ένωση καταβάλλει προσπάθεια για να εξασφαλίζει υψηλό επίπεδο ασφάλειας με τη θέσπιση μέτρων πρόληψης και καταπολέμησης της εγκληματικότητας, του ρατσισμού και της ξενοφοβίας, καθώς και μέτρων συντονισμού και συνεργασίας μεταξύ αστυνομικών και δικαστικών αρχών και των λοιπών αρμοδίων αρχών.

               (2)

               Τον Αύγουστο του 2006, η Επιτροπή εξέδωσε ανακοίνωση προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή με τίτλο «Χάραξη ολοκληρωμένης και συνεκτικής στρατηγικής της ΕΕ για την κατάρτιση στατιστικών σχετικά με την εγκληματικότητα και την ποινική δικαιοσύνη: σχέδιο δράσης της ΕΕ 2006-2010» (1).

               (3)

               Παράλληλα, με την απόφαση 2006/581/ΕΚ της 7ης Αυγούστου 2006 (2), συγκροτήθηκε ομάδα εμπειρογνωμόνων επιφορτισμένη με τη μελέτη των πολιτικών αναγκών για δεδομένα σχετικά με την εγκληματικότητα και την ποινική δικαιοσύνη, για να επικουρεί την Επιτροπή στην εφαρμογή του προαναφερθέντος σχεδίου δράσης. Η εντολή της ομάδας αυτής δεν έχει ανανεωθεί.

               (4)

               Το πρόγραμμα της Στοκχόλμης «Μια ανοιχτή και ασφαλής Ευρώπη που εξυπηρετεί και προστατεύει τους πολίτες», το οποίο εγκρίθηκε από το Ευρωπαϊκό Συμβούλιο (3), καλεί την Επιτροπή να συνεχίσει να αναπτύσσει στατιστικά εργαλεία σχετικά με την εγκληματικότητα και τις εγκληματικές δραστηριότητες και να αναπτύξει περαιτέρω τις δράσεις που περιγράφονται και εφαρμόστηκαν εν μέρει στο πλαίσιο του σχεδίου δράσης 2006-2010 της ΕΕ.

               (5)

               Η ανταλλαγή πληροφοριών και η συγκέντρωση στατιστικών στοιχείων σε ιδιαίτερους τομείς, όπως η εμπορία ανθρώπων, η νομιμοποίηση εσόδων από παράνομες δραστηριότητες, το κυβερνοέγκλημα και η διαφθορά ευθυγραμμίζονται με τις προτεινόμενες δράσεις που περιλαμβάνονται στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο «Η στρατηγική εσωτερικής ασφάλειας της ΕΕ στην πράξη: πέντε βήματα για μια ασφαλέστερη Ευρώπη» (4).

               (6)

               Για να συνεχιστεί το πολύτιμο έργο που επετετελέσθη από την ομάδα εμπειρογνωμόνων για τη μελέτη των πολιτικών αναγκών για δεδομένα σχετικά με την εγκληματικότητα και την ποινική δικαιοσύνη από το 2006 και λαμβανομένου υπόψη του αυξανόμενου ενδιαφέροντος για αξιόπιστα στατιστικά στοιχεία σχετικά με την εγκληματικότητα σε επίπεδο Ένωσης, χρειάζεται να αντικατασταθεί η εν λόγω ομάδα.

               (7)

               Η παραγωγή των κοινοτικών στατιστικών διέπεται από τους κανόνες που καθορίζονται στον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (5). Οι ενέργειες για την κατάρτιση κοινοτικών στατιστικών διεξάγονται με την απόφαση αριθ. 1578/2007/ΕΚ του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2007, για το κοινοτικό στατιστικό πρόγραμμα 2008-2012 (6) και τα ετήσια προγράμματά του και τηρουμένων των αρχών που ορίζονται στον ευρωπαϊκό κώδικα ορθής πρακτικής που εκδόθηκε από την επιτροπή στατιστικού προγράμματος στις 24 Φεβρουαρίου 2005.

               (8)

               Ως εκ τούτου, είναι αναγκαίο να συσταθεί μια ομάδα εμπειρογνωμόνων της Επιτροπής στον τομέα των στατιστικών για την εγκληματικότητα και να προσδιοριστούν τα καθήκοντα και η δομή της.

               (9)

               Η ομάδα θα πρέπει να βοηθά στον καθορισμό των πολιτικών αναγκών και να παρέχει συμβουλές σχετικά με τον καθορισμό και την αποτελεσματική χρήση των δεικτών και των δεδομένων εν γένει, στον τομέα της εγκληματικότητας.

               (10)

               Η ομάδα θα πρέπει να απαρτίζεται από μέλη που είναι αρμόδια για τον προσδιορισμό των πολιτικών αναγκών και την παροχή συμβουλών για την αποτελεσματική χρήση των δεικτών και των δεδομένων στον τομέα της εγκληματικότητας.

               (11)

               Θα πρέπει να θεσπιστούν κανόνες για τη δημοσιοποίηση πληροφοριών από τα μέλη της ομάδας, με την επιφύλαξη των κανόνων ασφαλείας της Επιτροπής που καθορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (7).

               (12)

               Η επεξεργασία δεδομένων προσωπικού χαρακτήρα που αφορούν τα μέλη της ομάδας πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (8).

               (13)

               Η θητεία των μελών της ομάδας πρέπει να είναι πενταετής ώστε να καλύπτει την περίοδο εφαρμογής του σχεδίου δράσης 2011-2015 για την κατάρτιση στατιστικών σχετικά με την εγκληματικότητα και την ποινική δικαιοσύνη στην Ευρωπαϊκή Ένωση (9).

               (14)

               Η απόφαση 2006/581/ΕΚ πρέπει να καταργηθεί.

               (15)

               Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει εν ευθέτω χρόνω τη σκοπιμότητα παράτασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Συνιστάται η ομάδα εμπειρογνωμόνων της Επιτροπής που είναι επιφορτισμένη με τη μελέτη των πολιτικών αναγκών για δεδομένα σχετικά με την εγκληματικότητα, η οποία στο εξής καλείται «η ομάδα».
   Άρθρο 2
   Καθήκοντα
   Τα καθήκοντα της ομάδας είναι τα εξής:

               α)

               να επικουρεί την Επιτροπή για την εγκαθίδρυση συνεργασίας μεταξύ των κρατών μελών και των άλλων σχετικών οργανισμών και οργάνων κατά την εφαρμογή του σχεδίου δράσης 2011-2015 της ΕΕ για τη μέτρηση της εγκληματικότητας και της ποινικής δικαιοσύνης·

               β)

               να επικουρεί την Επιτροπή στον προσδιορισμό των πολιτικών αναγκών για δείκτες και δεδομένα σχετικά με την εγκληματικότητα στο επίπεδο της ΕΕ·

               γ)

               να επικουρεί την Επιτροπή στην ανάπτυξη κοινών δεικτών·

               δ)

               να συμβουλεύει την Επιτροπή για τις σχετικές ανάγκες έρευνας και ανάπτυξης ή για τα αποτελέσματα που πρέπει να λαμβάνονται υπόψη στις εργασίες για την εφαρμογή του σχεδίου δράσης 2011-2015 της ΕΕ·

               ε)

               να συμβουλεύει την Επιτροπή στη συνεργασία της με τους αντιπροσώπους του ιδιωτικού τομέα, του ακαδημαϊκού τομέα ή οποιουδήποτε άλλου σχετικού τομέα για να συμπεριλαμβάνει τη σχετική γνώση και εμπειρογνωσία κατά τις εργασίες εφαρμογής του σχεδίου δράσης 2011-2015 της ΕΕ·

               στ)

               να προωθεί την ανταλλαγή εμπειριών και ορθής πρακτικής στον τομέα των στατιστικών για την εγκληματικότητα και ιδίως την ανάπτυξη κοινών δεικτών και τη συγκέντρωση συγκρίσιμων δεδομένων.

         Άρθρο 3
   Διαβουλεύσεις
   Η Επιτροπή μπορεί να συμβουλεύεται την ομάδα για κάθε ζήτημα που συνδέεται με τη μέτρηση της εγκληματικότητας.
   Άρθρο 4
   Σύνθεση — Ορισμός των μελών
   1.   Η ομάδα απαρτίζεται από 55 μέλη κατ’ ανώτατο όριο. Τα μέλη είναι:

               α)

               οι εθνικές δημόσιες αρχές στον τομέα των εσωτερικών υποθέσεων ή άλλη σχετική δημόσια αρχή των κρατών μελών, των υποψηφίων χωρών και των χωρών της Ευρωπαϊκής Ζώνης Ελευθέρων Συναλλαγών·

               β)

               τα ακόλουθα όργανα, δίκτυα και οργανισμοί της ΕΕ: το Ευρωπαϊκό Δίκτυο Πρόληψης της Εγκληματικότητας (EUCPN), το Ευρωπαϊκό Κέντρο Παρακολούθησης Ναρκωτικών και Τοξικομανίας (EMCDDA), η Eurojust, η Ευρωπαϊκή Αστυνομική Υπηρεσία (Ευρωπόλ), ο Ευρωπαϊκός Οργανισμός για τη Διαχείριση της Επιχειρησιακής Συνεργασίας στα Εξωτερικά Σύνορα των κρατών μελών της Ευρωπαϊκής 'Ενωσης (FRONTEX), καθώς και ο Οργανισμός για τα Θεμελιώδη Δικαιώματα (FRA)·

               γ)

               οι ακόλουθες διεθνείς οργανώσεις και μη κυβερνητικές οργανώσεις με σχετική πείρα και εμπειρογνωσία στην ανάλυση ή την ανάπτυξη δεδομένων σχετικά με την εγκληματικότητα για πολιτικούς σκοπούς: το Συμβούλιο της Ευρώπης, η Υπηρεσία των Ηνωμένων Εθνών για τα Ναρκωτικά και την Πρόληψη της Εγκληματικότητας (UNODC), η Ευρωπαϊκή Ομάδα Sourcebook, η Οργάνωση για την Ασφάλεια και τη Συνεργασία στην Ευρώπη (ΟΑΣΕ), ο Παγκόσμιος Οργανισμός Οικονομικής Συνεργασίας και Ανάπτυξης (OECD)·

               δ)

               τουλάχιστον 6 άτομα που διορίζονται υπό την προσωπική τους ιδιότητα με εμπειρογνωσία που προέρχεται κατά προτίμηση από τον τομέα της ακαδημαϊκής έρευνας για δημόσια ή ιδιωτικά πανεπιστήμια ή από ερευνητικά κέντρα στα κράτη μέλη.

         2.   Τα μέλη που αναφέρονται στα στοιχεία α), β) και γ) της παραγράφου 1 διορίζουν έναν μόνιμο και έναν αναπληρωματικό εμπειρογνώμονα ως αντιπρόσωπό τους. Οι αναπληρωματικοί εμπειρογνώμονες αντικαθιστούν αυτομάτως τους απόντες εμπειρογνώμονες.
   3.   Τα άτομα που διορίζονται υπό την προσωπική τους ιδιότητα διορίζονται από τον Γενικό Διευθυντή της ΓΔ Εσωτερικών Υποθέσεων μεταξύ των ατόμων που συμμετείχαν στην πρόσκληση υποβολής υποψηφιοτήτων (βλ. παράρτημα της παρούσας απόφασης).
   4.   Βάσει της πρόσκλησης για την υποβολή υποψηφιοτήτων, οι υποψήφιοι που κρίθηκαν κατάλληλοι για μέλη της ομάδας, αλλά δεν διορίστηκαν εγγράφονται με τη συγκατάθεσή τους σε εφεδρικό πίνακα. Η Επιτροπή χρησιμοποιεί αυτόν τον πίνακα για να προβαίνει στην αντικατάσταση μελών, εφόσον χρειάζεται.
   5.   Όλα τα μέλη διορίζονται για πέντε έτη. Ασκούν τα καθήκοντά τους μέχρις ότου αντικατασταθούν ή μέχρι τη λήξη της θητείας τους. Η περίοδος της θητείας τους μπορεί να ανανεωθεί.
   6.   Τα μέλη που δεν είναι πλέον ικανά να συνεισφέρουν αποτελεσματικά στις αποφάσεις της ομάδας, που υποβάλλουν την παραίτησή τους ή που δεν πληρούν τους όρους που καθορίζονται στο παρόν άρθρο ή στο άρθρο 339 της Συνθήκης, μπορούν να αντικατασταθούν για το υπόλοιπο της θητείας τους.
   7.   Τα μέλη που διορίζονται υπό την προσωπική τους ιδιότητα ενεργούν ανεξάρτητα και με γνώμονα το δημόσιο συμφέρον.
   8.   Τα ονόματα των μελών που διορίζονται υπό την προσωπική τους ιδιότητα δημοσιεύονται στο μητρώο ομάδων εμπειρογνωμόνων της Επιτροπής και άλλων συναφών φορέων («το μητρώο») (10). Τα ονόματα των μελών που αναφέρονται στα στοιχεία β) και γ) της παραγράφου 1 δημοσιεύονται στο μητρώο. Τα ονόματα των δημοσίων αρχών που αναφέρονται στο στοιχείο α) της παραγράφου 1 δημοσιεύονται στο μητρώο.
   9.   Τα δεδομένα προσωπικού χαρακτήρα συγκεντρώνονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (11).
   Άρθρο 5
   Λειτουργία
   1.   Η ομάδα προεδρεύεται από έναν αντιπρόσωπο της Επιτροπής.
   2.   Η Επιτροπή συντονίζει τις δραστηριότητες της ομάδας εμπειρογνωμόνων με εκείνες της ομάδας εργασίας για την κατάρτιση σταστιστικών σχετικά με την εγκληματικότητα και την ποινική δικαιοσύνη της Eurostat. Η Επιτροπή είναι υπεύθυνη για τη συνοχή των εργασιών και των δύο ομάδων και προσπαθεί να διοργανώνει, στο μέτρο του δυνατού, κοινές συνεδριάσεις.
   3.   Σε συμφωνία με τις υπηρεσίες της Επιτροπής, η ομάδα μπορεί να συγκροτεί υποομάδες δεκαπέντε μελών κατ’ ανώτατο όριο για την εξέταση επιμέρους ζητημάτων με βάση τις αρμοδιότητες που καθορίζει η ίδια. Οι εν λόγω υποομάδες διαλύονται μετά την εκπλήρωση της εντολής τους.
   4.   Ο αντιπρόσωπος της Επιτροπής μπορεί να προσκαλεί εξωτερικούς εμπειρογνώμονες με ειδίκευση σε ένα θέμα της ημερήσιας διάταξης, για να συμμετάσχουν σε ad-hoc βάση στις εργασίες της ομάδας ή της υποομάδας. Εξάλλου, ο εκπρόσωπος της Επιτροπής δύναται να παρέχει καθεστώς παρατηρητή σε άτομα, σε οργανώσεις κατά την έννοια του κανόνα 8 παράγραφος 3 των οριζόντιων κανόνων για τις ομάδες εμπειρογνωμόνων (12), και σε υποψήφιες χώρες.
   5.   Τα μέλη των ομάδων εμπειρογνωμόνων, καθώς και οι προσκεκλημένοι εμπειρογνώμονες και παρατηρητές, συμμορφώνονται με τις διατάξεις για την τήρηση του επαγγελματικού απορρήτου που ορίζονται στις Συνθήκες και με τους κανόνες εφαρμογής τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής. Αν δεν τηρήσουν τις εν λόγω υποχρεώσεις, η Επιτροπή μπορεί να λάβει όλα τα ενδεδειγμένα μέτρα.
   6.   Οι συνεδριάσεις των ομάδων εμπειρογνωμόνων και των υποομάδων πραγματοποιούνται στα γραφεία της Επιτροπής. Η Επιτροπή εξασφαλίζει τη γραμματειακή υποστήριξη. Στις συνεδριάσεις δύνανται να συμμετέχουν και άλλοι υπάλληλοι της Επιτροπής, για τους οποίους οι εργασίες της ομάδας ή των υποομάδων της παρουσιάζουν ενδιαφέρον.
   7.   Η ομάδα εγκρίνει τον εσωτερικό της κανονισμό με βάση τους συνήθεις διαδικαστικούς κανόνες για ομάδες εμπειρογνωμόνων.
   8.   Η Επιτροπή δημοσιεύει τις πληροφορίες σχετικά με τις δραστηριότητες της ομάδας είτε με την καταγραφή τους στο μητρώο, είτε μέσω ενός συνδέσμου από το μητρώο προς τον δικτυακό τόπο της ΓΔ Εσωτερικών Υποθέσεων.
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας δεν αμείβονται για τις υπηρεσίες που παρέχουν.
   2.   Τα οδοιπορικά και τα έξοδα παραμονής των συμμετεχόντων στις δραστηριότητες της ομάδας επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα εν λόγω έξοδα καλύπτονται εντός των ορίων των κονδυλίων που τίθενται στη διάθεση της αρμόδιας υπηρεσίας, στο πλαίσιο της ετήσιας διαδικασίας κατανομής των πόρων.
   Άρθρο 7
   Κατάργηση
   Η απόφαση 2006/581/ΕΚ καταργείται.
   Άρθρο 8
   Έναρξη ισχύος και εφαρμογή
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης και εφαρμόζεται επί 5 έτη.

      Βρυξέλλες, 14 Φεβρουαρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  COM(2006) 437 τελικό.

      (2)  ΕΕ L 234 της 29.8.2006, σ. 29.

      (3)  ΕΕ C 115 της 4.5.2010, σ. 21.

      (4)  COM(2010) 673 τελικό.

      (5)  EE L 87 της 31.3.2009, σ. 164.

      (6)  ΕΕ L 344 της 28.12.2007, σ. 15.

      (7)  ΕΕ L 317 της 3.12.2001, σ. 1.

      (8)  ΕΕ L 8 της 12.1.2001, σ. 1.

      (9)  Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, η οποία βρίσκεται επί του παρόντος σε διυπηρεσιακή διαβούλευση.

      (10)  Τα μέλη που δεν επιθυμούν τη δημοσιοποίηση των ονομάτων τους μπορούν να ζητήσουν παρέκκλιση από τον εν λόγω κανόνα. Η αίτηση για μη γνωστοποίηση του ονόματος ενός μέλους της ομάδας εμπειρογνωμόνων θεωρείται αιτιολογημένη εάν η δημοσίευση θέτει σε κίνδυνο την ασφάλειά του ή την ακεραιότητά του ή θίγει αδικαιολόγητα την ιδιωτική του ζωή.

      (11)  Βλέπε υποσημείωση 8.

      (12)  C(2010) 7649 τελικό.

      ΠΑΡΑΡΤΗΜΑ

         Πρόσκληση υποβολής υποψηφιοτήτων για την επιλογή εμπειρογνωμόνων που διορίζονται υπό την προσωπική τους ιδιότητα στην Ομάδα Εμπειρογνωμόνων που είναι επιφορτισμένη με τη μελέτη των πολιτικών αναγκών για δεδομένα σχετικά με την εγκληματικότητα

      Με την απόφαση C(2012) 721, της 14ης Φεβρουαρίου 2012 (1), η Επιτροπή συγκρότησε την ομάδα εμπειρογνωμόνων επιφορτισμένη με τη μελέτη των πολιτικών αναγκών για δεδομένα σχετικά με την εγκληματικότητα. Η Επιτροπή ασκεί την προεδρία της ομάδας και μπορεί να ζητήσει τη γνώμη της ομάδας για οποιοδήποτε ζήτημα σχετικό με τη μέτρηση της εγκληματικότητας.
      Τα καθήκοντα της ομάδας των εμπειρογνωμόνων είναι:

                  α)

                  να επικουρεί την Επιτροπή για την εγκαθίδρυση συνεργασίας μεταξύ των κρατών μελών και των άλλων σχετικών οργάνων και οργανισμών κατά την εφαρμογή του σχεδίου δράσης 2011-2015 για την μέτρηση της εγκληματικότητας και της ποινικής δικαιοσύνης στην Ευρωπαϊκή Ένωση (2)·

                  β)

                  να επικουρεί την Επιτροπή στον προσδιορισμό των πολιτικών αναγκών για δεδομένα σχετικά με την εγκληματικότητα και την ποινική δικαιοσύνη σε επίπεδο ΕΕ·

                  γ)

                  να επικουρεί την Επιτροπή στην ανάπτυξη κοινών δεικτών·

                  δ)

                  να συμβουλεύει την Επιτροπή για τις σχετικές ανάγκες έρευνας και ανάπτυξης ή για τα αποτελέσματα που πρέπει να λαμβάνονται υπόψη στις εργασίες για την εφαρμογή του προαναφερόμενου σχεδίου της ΕΕ·

                  ε)

                  να συμβουλεύει την Επιτροπή στη συνεργασία της με τους αντιπροσώπους του ιδιωτικού τομέα, του ακαδημαϊκού τομέα ή άλλων σχετικών τομέων για να συμπεριλαμβάνει τη σχετική γνώση και εμπειρογνωσία στις εργασίες εφαρμογής του προαναφερόμενου σχεδίου της ΕΕ·

                  στ)

                  να προωθεί την ανταλλαγή εμπειριών και βέλτιστων πρακτικών στον τομέα των στατιστικών για την εγκληματικότητα και ιδίως στην ανάπτυξη κοινών δεικτών και τη συγκέντρωση συγκρίσιμων δεδομένων.

            Η ομάδα εμπειρογνωμόνων απαρτίζεται από τις εθνικές δημόσιες αρχές στον τομέα των εσωτερικών υποθέσεων των κρατών μελών της ΕΕ, των υποψηφίων χωρών και των χωρών ΕΖΕΣ, από τα σχετικά όργανα, δίκτυα και οργανισμούς της ΕΕ, τις σχετικές διεθνείς και μη κυβερνητικές οργανώσεις, καθώς και από εμπειρογνώμονες που διορίζονται υπό την προσωπική τους ιδιότητα η οποία προέρχεται κατά προτίμηση από την ακαδημαϊκή έρευνα.
      Για την τελευταία κατηγορία, η Επιτροπή απευθύνει πρόσκληση υποβολής υποψηφιοτήτων για να επιλέξει τα μέλη της ομάδας εμπειρογνωμόνων.
      Η ομάδα εμπειρογνωμόνων απαρτίζεται από 55 μέλη κατ’ ανώτατο όριο, από τα οποία τουλάχιστον 6 διορίζονται υπό την προσωπική τους ιδιότητα, σύμφωνα με το άρθρο 4 της προαναφερόμενης απόφασης.
      Οι υποψήφιοι εμπειρογνώμονες οφείλουν να κατέχουν ή να κατείχαν θέση σε δημόσιο ή ιδιωτικό πανεπιστήμιο ή σε ερευνητικό κέντρο ενός από τα κράτη μέλη της ΕΕ. Η Επιτροπή θα λάβει υπόψη τα ακόλουθα κριτήρια κατά την αξιολόγηση των υποψηφιοτήτων:

                  α)

                  Αποδεδειγμένη ικανότητα, υψηλό επίπεδο επαγγελματικής επάρκειας και πείρας (τουλάχιστον 8 ετών), σε ευρωπαϊκό ή/και διεθνές επίπεδο, στην εγκληματολογία, στην ποινική δικαιοσύνη ή/και σε συναφείς τομείς. Η πείρα σε ειδικούς τομείς εγκληματικότητας, όπως το οικονομικό έγκλημα, η εμπορία ανθρώπων, η διαφθορά, το κυβερνοέγκλημα και η θυματοποίηση θα αποτελέσουν πλεονέκτημα.

                  β)

                  Η προηγούμενη συμμετοχή σε συναφείς ομάδες ή επιτροπές σε επίπεδο ΕΕ ή σε διεθνές επίπεδο αποτελεί πλεονέκτημα.

                  γ)

                  Αποδεδειγμένη ικανότητα εργασίας στην αγγλική γλώσσα.

                  δ)

                  Ανάγκη να υπάρχει στην ομάδα εμπειρογνωμόνων ισορροπία όσον αφορά την αντιπροσωπευτικότητα, το φύλο και τη γεωγραφική προέλευση των υποψηφίων (3).

                  ε)

                  Ανάγκη να υπάρχει ισορροπία εμπειρογνωσίας όσον αφορά τις διάφορες μορφές εγκληματικότητας, όπως το οικονομικό έγκλημα, η εμπορία ανθρώπων, η διαφθορά, το κυβερνοέγκλημα, η θυματοποίηση, καθώς και όσον αφορά τις διάφορες τεχνικές πτυχές όπως οι ορισμοί, οι δείκτες, οι στατιστικές, η ανάλυση και η ερμηνεία.

                  στ)

                  Ανάγκη να επιδιωχθεί η συνέχεια του έργου της ομάδας εμπειρογνωμόνων που συστάθηκε με την απόφαση της Επιτροπής του Αυγούστου 2006.

                  ζ)

                  Τα μέλη της ομάδας πρέπει να είναι υπήκοοι κράτους μέλους της Ευρωπαϊκής Ένωσης ή, κατά περίπτωση, υποψήφιας ή δυνάμει υποψήφιας για ένταξη χώρας ή χώρας της Ευρωπαϊκής Ζώνης Ελευθέρων Συναλλαγών.

            Τα ανωτέρω θα αξιολογηθούν βάσει του συμπληρωμένου βιογραφικού σημειώματος και του εντύπου της αίτησης.
      Οι αιτήσεις υποψηφιότητας υποβάλλονται μόνο με συμπλήρωση του υποδείγματος αίτησης υποψηφιότητας (Προσάρτημα), και του υποδείγματος βιογραφικού σημειώματος (4). Οι υποψήφιοι καλούνται να δηλώσουν σαφώς στην αίτησή τους τον τομέα στον οποίο διαθέτουν ειδική πείρα.
      Οι αιτήσεις υποψηφιότητας, δεόντως υπογεγραμμένες, πρέπει να αποστέλλονται το αργότερο εντός 20 εργάσιμων ημερών από την ημερομηνία δημοσίευσης της πρόσκλησης υποβολής υποψηφιοτήτων στην Επίσημη Εφημερίδα της Ευρωπαϊκής Ένωσης, είτε μέσω ηλεκτρονικού ταχυδρομείου είτε με επιστολή στην ακόλουθη διεύθυνση:

                  European Commission

                  Directorate-General for Home Affairs

                  Unit A2 Secretariat

                  LX 46 3/131

                  1049 Bruxelles/Brussel

                  BELGIQUE/BELGIË

                  HOME-STATS-GROUP@ec.europa.eu

            Όταν οι αιτήσεις αποστέλλονται ηλεκτρονικά, η ημερομηνία του ηλεκτρονικού μηνύματος θεωρείται ημερομηνία αποστολής. Όταν οι αιτήσεις αποστέλλονται ταχυδρομικά, ημερομηνία αποστολής θεωρείται η ημερομηνία στη σφραγίδα του ταχυδρομείου.
      Η Επιτροπή θα επιλέξει τα μέλη της ομάδας υπό την προσωπική τους ιδιότητα για πενταετή περίοδο. Τα μέλη παρέχουν στην Επιτροπή αμερόληπτη γνώμη και ανεπηρέαστη από εξωτερική επιρροή και σέβονται τα περί εμπιστευτικότητας που αναφέρονται στο άρθρο 5 της απόφασης της Επιτροπής για τη σύσταση της ομάδας εμπειρογνωμόνων. Δεσμεύονται να ενεργούν με ανεξαρτησία και με γνώμονα το δημόσιο συμφέρον.
      Η Επιτροπή επιστρέφει τα έξοδα ταξιδίου και διαμονής που συνδέονται με τις δραστηριότητες της ομάδας εμπειρογνωμόνων, σύμφωνα με τις ισχύουσες στην Επιτροπή διατάξεις, εντός των ορίων των διαθέσιμων πιστώσεων του προϋπολογισμού. Τα μέλη δεν αμείβονται για την άσκηση των καθηκόντων τους.
      Τα ονόματα των εμπειρογνωμόνων που διορίστηκαν υπό την προσωπική τους ιδιότητα δημοσιεύονται στο μητρώο ομάδων εμπειρογνωμόνων της Επιτροπής και άλλων συναφών φορέων (5), καθώς και στον δικτυακό τόπο της ΓΔ Εσωτερικών Υποθέσεων.
      Τα δεδομένα προσωπικού χαρακτήρα συγκεντρώνονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001 (6).
      Για περισσότερες πληροφορίες, παρακαλείστε να επικοινωνήσετε με την κυρία Αθηνά ΚΑΡΒΟΥΝΑΡΑΚΗ, τηλ. +32 22999070, ηλεκτρονική διεύθυνση athina.karvounaraki@ec.europa.eu
      Πληροφορίες σχετικά με τα αποτελέσματα της πρόσκλησης υποβολής υποψηφιοτήτων θα δημοσιευτούν στον δικτυακό τόπο της ΓΔ Εσωτερικών Υποθέσεων και, κατά περίπτωση, στην Επίσημη Εφημερίδα της Ευρωπαϊκής Ένωσης.

         (1)  ΕΕ C 42, της 15.2.2012, σ. 2.

         (2)  Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, η οποία βρίσκεται επί του παρόντος σε διυπηρεσιακή διαβούλευση:

         (3)  Απόφαση 2000/407/ΕΚ της Επιτροπής, της 19ης Ιουνίου 2000, περί της ισόρροπης συμμετοχής των δύο φύλων στις επιτροπές και στις ομάδες εμπειρογνωμόνων που αυτή ιδρύει (ΕΕ L 154, της 27.6.2000, σ. 34).

         (4)  Όλα τα βιογραφικά σημειώματα πρέπει να υποβάλλονται με τον ευρωπαϊκό μορφότυπο: http://europass.cedefop.europa.eu/en/documents/curriculum-vitae/templates-instructions

         (5)  Τα μέλη που δεν επιθυμούν τη δημοσιοποίηση των ονομάτων τους μπορούν να ζητήσουν παρέκκλιση από τον εν λόγω κανόνα. Το αίτημα μη δημοσιοποίησης του ονόματος μέλους ομάδας εμπειρογνωμόνων θεωρείται δικαιολογημένο εάν η δημοσιοποίηση ενδέχεται να θέσει σε κίνδυνο την ασφάλεια ή την ακεραιότητά του ή θίγει αδικαιολόγητα την ιδιωτική του ζωή.

         (6)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8, της 12.1.2001, σ. 1).

         Προσάρτημα


Avis juridique important

|

32000D0402

Απόφαση του Συμβουλίου, της 22ας Ιουνίου 2000, για την κατάργηση της απόφασης 94/942/ΚΕΠΠΑ σχετικά με την κοινή δράση σχετικά με τον έλεγχο της εξαγωγής αγαθών διπλής χρήσης

Επίσημη Εφημερίδα αριθ. L 159 της 30/06/2000 σ. 0218 - 0218

Απόφαση του Συμβουλίουτης 22ας Ιουνίου 2000για την κατάργηση της απόφασης 94/942/ΚΕΠΠΑ σχετικά με την κοινή δράση σχετικά με τον έλεγχο της εξαγωγής αγαθών διπλής χρήσης(2000/402/ΚΕΠΠΑ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 13,Εκτιμώντας τα ακόλουθα:(1) Στις 19 Δεκεμβρίου 1994 το Συμβούλιο εξέδωσε την απόφαση 94/942/ΚΕΠΠΑ σχετικά με την κοινή δράση σχετικά με τον έλεγχο της εξαγωγής αγαθών διπλής χρήσης(1), ως μέρος ενός ενιαίου συστήματος ελέγχου της εξαγωγής αγαθών διπλής χρήσης, το οποίο περιελάμβανε τον κανονισμό (ΕΚ) αριθ. 3381/94 του Συμβουλίου, της 19ης Δεκεμβρίου 1994, περί κοινοτικού καθεστώτος ελέγχου της εξαγωγής αγαθών διπλής χρήσης(2).(2) Βάσει επανεξέτασης σύμφωνα με το άρθρο 19 παράγραφος 5 του κανονισμού (ΕΚ) αριθ. 3381/94 και λαμβάνοντας υπόψη τη νομολογία του Δικαστηρίου των Ευρωπαϊκών Κοινοτήτων(3), διαπιστώθηκε ότι ένα παρόμοιο σύστημα πρέπει να βασίζεται αποκλειστικά σε πράξη της Ευρωπαϊκής Κοινότητας.(3) Στις 22 Ιουνίου 2000 το Συμβούλιο εξέδωσε τον κανονισμό (ΕΚ) αριθ. 1334/2000 για τη θέσπιση κοινοτικού καθεστώτος ελέγχου των εξαγωγών αγαθών διπλής χρήσης και τεχνολογίας(4).(4) Η απόφαση 94/942/ΚΕΠΠΑ πρέπει κατά συνέπεια να καταργηθεί,ΑΠΟΦΑΣΙΖΕΙ:Άρθρο 1Η απόφαση 94/942/ΚΕΠΠΑ καταργείται. Ωστόσο, για αιτήσεις αδείας εξαγωγής υποβληθείσες πριν την έναρξη ισχύος του κανονισμού (ΕΚ) αριθ. 1334/2000, οι οικείες διατάξεις της απόφασης 94/942/ΚΕΠΠΑ παραμένουν σε εφαρμογή.Άρθρο 2Η παρούσα απόφαση δημοσιεύεται στην Επίσημη Εφημερίδα.Άρθρο 3Η παρούσα απόφαση αρχίζει να ισχύει από την ημέρα έκδοσής της.Λουξεμβούργο, 22 Ιουνίου 2000.Για το ΣυμβούλιοΟ ΠρόεδροςJ. Sócrates(1) EE L 367 της 31.12.1994, σ. 8· απόφαση όπως τροποποιήθηκε τελευταία από την απόφαση 2000/243/ΚΕΠΠΑ (EE L 82 της 1.4.2000, σ. 1).(2) EE L 367 της 31.12.1994, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 837/95 (EE L 90 της 21.4.1995, σ. 1).(3) Αποφάσεις C-70/94 ([1995] Συλλογή ΔΕΚ, Ι-3189) και C-83/94 ([1995] Συλλογή ΔΕΚ, Ι-3231) της 17ης Οκτωβρίου 1995, και C-124/95 ([1997] Συλλογή ΔΕΚ, Ι-0081) της 14ης Ιανουαρίου 1997.(4) Βλέπε σελίδα 1 της παρούσας Επίσημης Εφημερίδας.


title: Απόφαση (ΕΕ) 2017/343 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, σχετικά με την κινητοποίηση του Ταμείου Αλληλεγγύης της Ευρωπαϊκής Ένωσης για την πληρωμή προκαταβολών στον γενικό προϋπολογισμό της Ένωσης για το 2017

text:
               28.2.2017

               EL

               Επίσημη Εφημερίδα της Ευρωπαϊκής Ένωσης

               L 50/55

         ΑΠΌΦΑΣΗ (ΕΕ) 2017/343 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 14ης Δεκεμβρίου 2016
   σχετικά με την κινητοποίηση του Ταμείου Αλληλεγγύης της Ευρωπαϊκής Ένωσης για την πληρωμή προκαταβολών στον γενικό προϋπολογισμό της Ένωσης για το 2017
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (1), και ιδίως το άρθρο 4α παράγραφος 4,
   Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (2), και ιδίως το σημείο 11,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το Ταμείο Αλληλεγγύης της Ευρωπαϊκής Ένωσης («Ταμείο») έχει ως στόχο να επιτρέψει στην Ένωση να αντιδρά με ταχύ, αποτελεσματικό και ευέλικτο τρόπο σε καταστάσεις επείγουσας ανάγκης ώστε να εκφράζει την αλληλεγγύη της προς τον πληθυσμό των περιοχών που πλήττονται από φυσικές καταστροφές.

               (2)

               Το Ταμείο δεν πρέπει να υπερβαίνει το μέγιστο ετήσιο ποσό των 500 000 000 EUR (τιμές 2011), όπως ορίζεται στο άρθρο 10 του κανονισμού (ΕΕ, Ευρατόμ) αριθ. 1311/2013 του Συμβουλίου (3).

               (3)

               Το άρθρο 4α παράγραφος 4 του κανονισμού (ΕΚ) αριθ. 2012/2002 προβλέπει ότι, όταν απαιτείται για τη διασφάλιση της έγκαιρης διαθεσιμότητας των δημοσιονομικών πόρων, το Ταμείο μπορεί να κινητοποιηθεί για ποσό που δεν υπερβαίνει τα 50 000 000 EUR για την πληρωμή προκαταβολών, εγγράφοντας τις οικείες πιστώσεις στον γενικό προϋπολογισμό της Ένωσης.

               (4)

               Για να διασφαλιστεί η έγκαιρη διαθεσιμότητα επαρκών δημοσιονομικών πόρων του γενικού προϋπολογισμού της Ένωσης για το 2017, το Ταμείο θα πρέπει να κινητοποιηθεί για ποσό ύψους 50 000 000 EUR για την πληρωμή προκαταβολών.

               (5)

               Προκειμένου να ελαχιστοποιηθεί ο χρόνος που χρειάζεται για την κινητοποίηση του Ταμείου, η παρούσα απόφαση θα πρέπει να εφαρμοστεί από την 1η Ιανουαρίου 2017,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο πλαίσιο του γενικού προϋπολογισμού της Ένωσης για το οικονομικό έτος 2017, κινητοποιείται το Ταμείο Αλληλεγγύης της Ευρωπαϊκής Ένωσης με σκοπό τη χορήγηση ποσού ύψους 50 000 000 EUR σε πιστώσεις ανάληψης υποχρεώσεων και σε πιστώσεις πληρωμών για την πληρωμή προκαταβολών.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2017.

      Στρασβούργο, 14 Δεκεμβρίου 2016.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Ο Πρόεδρος

         I. KORČOK

      (1)  ΕΕ L 311 της 14.11.2002, σ. 3.

      (2)  ΕΕ C 373 της 20.12.2013, σ. 1.

      (3)  Κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).